钦定古今图书集成/明伦汇编/氏族典/第282卷 > 汪直
## 钦定古今图书集成/明伦汇编/氏族典/第282卷 > 汪直

按《明外史汪直传》：“直，大藤峡猺种也。初给事万贵妃
于昭德宫，迁御马监太监。成化十二年，帝锐欲访外
事，直为人便黠，因令密出伺察，人莫知也，独都御史
王越与结欢。明年设西厂，以直领之。自诸王府边镇
及南北河道，所在校尉罗列，民间斗詈鸡狗，辄寘重
法。直每出，随从甚众，公卿值者皆避道，兵部尚书项”
忠不避，迫辱之。大学士商辂与万安、刘翊、刘吉奏其
状。帝震怒，诸大臣疏亦入。帝不得已乃罢西厂，使怀
恩数直罪而宥之，令归御马监。中外大悦。帝犹宠直
不衰，复诏直开西厂，直焰愈炽。未几，直令东厂官校
诬奏项忠违法事，勒忠为民。大学士辂亦罢去。乃以
所善王越为兵部尚书，陈钺为右副都御史，巡抚辽
东。十五年诏直巡边。直年少喜兵，陈钺讽直立边功
自固。直听之，用抚宁侯朱永总兵，而自监其军。王越
又使直诈称亦思马，因犯边。诏永同越西讨。直为监
军，无功而还。已，复当加寇辽东，亦思马因寇大同。辽
东巡按强珍发钺奸状，直右钺，谪珍。于是天下恶直
者，指王越、陈钺为二钺。小中官阿丑，工优戏，一日为
直状，武冠操两钺趋帝前。旁人问之，曰：“吾将兵，惟仗
此两钺耳。”问何钺？曰：“王越、陈钺也。”帝听，稍稍悟。十七
年命镇大同，宠日衰。给事、御史交章奏其苛扰，大伤
国体，请仍罢西厂。而大同巡抚郭镗复言直与总兵
许宁不和，恐误边事。帝乃调直南京御马监，降诏切
责，罢西厂不复设。给事。御史遂争言直罪，请诛之。帝
乃降直奉御，而褫逐其党王越等。陈钺已致仕，不问。